Hof beslis oor oorskryf van uitgelekte vraestelle | Maroela Media
Hof beslis oor oorskryf van uitgelekte vraestelle
Die oorskryf van die twee uitgelekte matriekeksamenvraestelle is ongrondwetlik en matrieks hoef nie hierdie vraestelle oor te skryf nie.
Só het regter Norman Davis Vrydag in die hooggeregshof in Pretoria beslis nadat die burgerregteorganisasie AfriForum vier matrikulante met 'n dringende aansoek bygestaan het om die departement van basiese onderwys se besluit rakende die herskryf van die uitgelekte vraestelle om te keer.
Die tweede wiskundevraestel en die tweede fisiese wetenskap-vraestel sou ingevolge die besluit op onderskeidelik 15 Desember en 17 Desember oorgeskryf moes word.
Davis het egter beslis dat die besluit ongrondwetlik is. Dit beteken dat geen matrikulant wat bona fide opgetree het die aanvullende eksamens hoef af te lê nie en dat hul eerste poging gemerk en die punte beskikbaar gestel sal word.
Die respondente in die saak, onder wie Angie Motshekga, minister van basiese onderwys, en Umalusi, die raad vir gehalteversekering in algemene onderwys en opleiding, is gelas om AfriForum se regskoste vir die aansoek te betaal.
AfriForum het intussen die hofuitspraak verwelkom en gesê hy beskou dit nie net as 'n oorwinning vir die byna 400 000 matrieks wat deur die minister se besluit benadeel sou word nie, maar ook as 'n oorwinning teen die departement se "onregverdige, arbitrêre en eensydige besluit" rakende die uitgelekte vraestelle, sê Natasha Venter, adviseur vir onderwysregte by AfriForum.
Die organisasie versoek nou die departement om te fokus op die vastrek van die skuldige partye om sodoende te verseker dat die integriteit van die eksamen bo verdenking is. AfriForum gaan ook versoek dat die departement bekendmaak watter stappe gedoen gaan word om te verhoed dat soortgelyke misstappe in die toekoms voorkom.
Venter sê AfriForum se aansoek was onder meer geskoei op die departement se eie regulasies wat bepaal dat die eksamenantwoordstel nagesien móét word en die uitslag bekend gemaak moet word selfs al het onreëlmatigheid plaasgevind wat nie voortgespruit het uit 'n handeling van die kandidaat wat die eksamen afgelê het en as die kandidaat geen voordeel daaruit getrek het nie.
AfriForum eindeksamen In die nuus Matrieks
Vyf gewond in skietery by taxi-staanplek
cANCer het lekker pak gekry!! Wonder of hulle appel gaan aanteken, dan sloer die saak tot 2222. Vervolg liewer die skuldiges, los die matrukilante uit! Julle kan nie altyd die skuld op iemand anders pak en die res moet die gevolge dra nie. Matrieks geniet julle vakansie!!
Weet nie meer wat om te sê nie, geweld en moord seevier in ons se land…
Sò bly vir elke eerlike matrikulant èn hul ouers.
Baie mooi.. Die uitlek is elke liewe jaar se storie, hoekom is hierdie jaar so spesiaal? Wat maak die jaar so spesiaal dat dit moes oorgeskryf word? En nee covid het absoluut niks, maar niks te doen met vraestelle wat uitlek nie..
Ag hoe heerlik…… So nou kan kinders ook al hof toe hardloop as hul nie hul sin kry nie… Hoekom dan nog hoegenaamd skool gaan…. Van dat almal sogenaamde regte agtergekom het gaan alles ten gronde….